b'\n_START_ARTICLE_\nSolitaire, Namibija\n_START_SECTION_\nZgodovina\n_START_PARAGRAPH_\nLeta 1948 je Willem Christoffel van Coller od Jugozahodnoafri\xc5\xa1ke uprave (takrat namibijska vlada) kupil 33.000 hektarjev zemlji\xc5\xa1\xc4\x8d  za gojenje karakulske ovce. De\xc5\xbeela je bila prej nerazvito obmo\xc4\x8dje, imenovano Areb, med regijo Ababis na jugu in regijo Koireb na severu._NEWLINE_Obmo\xc4\x8dju je dala ime Elsie Sophia van Coller (\xc5\xbeena Willema Christoffela van Collerja). Ime je bilo izbrano zaradi dveh pomenov. Solitaire lahko pomeni samo po en diamant, lahko pa tudi samota ali osamljenost. Povezava teh dveh pomenov je ustvarila pojem enkratno ali svojevrstno in dragoceno, toda osamljeno mesto. _NEWLINE_Van Coller je bil prvi \xc4\x8dlovek, ki je v Solitairu zgradil objekt \xe2\x80\x93 kmetijo oziroma dvosobno ko\xc4\x8do, tudi glavno poslopje kmetije, kamniti kraal (zaprt prostor za govedo ali druge \xc5\xbeivali, ograjen s palisado, blatnim zidom in podobnim) na meji kmetije in steno jezu \xc4\x8dez strugo reke. Odgovoren je bil tudi za gradnjo dana\xc5\xa1nje trgovine in prve bencinske \xc4\x8drpalke. V trgovini je bil tudi regionalni po\xc5\xa1tni urad, v katerem so po\xc5\xa1to izdajali enkrat tedensko. S\xc4\x8dasoma so postavili tudi kapelico. Leta 1968 je bila kmetija "Solitaire" prodana Maritzu.\n_START_SECTION_\nTurizem\n_START_PARAGRAPH_\nSolitaire je na kri\xc5\xbei\xc5\xa1\xc4\x8du glavnih cest C14 (Walvis Bay\xe2\x80\x93Bethanie) in C24 (Rehoboth\xe2\x80\x93Sossusvlei), ki sta glavni turisti\xc4\x8dni poti skozi narodni park Namib - Naukluft. Imajo gramozno letali\xc5\xa1ko stezo, ki jo ob\xc4\x8dasno uporabljajo turisti\xc4\x8dne organizacije in zasebni lastniki letal._NEWLINE_Ker je okolica redko poseljena, se tu pogosto ustavljajo turisti. Naselje samo ima kamp in motel \xe2\x80\x93 Solitaire Country Lodge, sosednja kmetija ima  Solitaire Guest Farm Desert Ranch, ki je vi\xc5\xa1jega razreda.\n_START_SECTION_\nKultura\n_START_PARAGRAPH_\nSolitaire je znan na Nizozemskem zaradi romana iz leta 2001 z istim naslovom nizozemskega avtorja Tona van der Leeja, ki opisuje bivanje v tem kraju._NEWLINE_Ustanovitelj in lastnik pekarne v Solitairu (Moose McGregor Desert Bakery) je Percy "Moose" McGregor. Zaslovela je po svoji jabol\xc4\x8dni piti; vsi ve\xc4\x8dji turisti\xc4\x8dni vodniki, tudi Lonely Planet, jo omenjajo kot "najbolj\xc5\xa1i jabol\xc4\x8dni zavitek v Afriki". Njegov kruh je znan kot najokusnej\xc5\xa1i v Namibiji. McGregor je nenadoma umrl 18. januarja 2014.'